OBH 3356/2000.
Az állampolgári jogok országgyűlési biztosának jelentése
Ügyintéző: dr. Csóré Erika

Az eljárás megindulása
	A Budapest, A. utca 1. szám alatti lakóingatlan használatával kapcsolatban - állampolgári bejelentés alapján - folytatott vizsgálatom eredményeként az OBH 7414/1998. számú jelentésben ajánlást tettem a budapesti rendőrfőkapitánynak arra, hogy fontolja meg  egy olyan intézkedési terv elkészítését, mely lehetőséget teremt a szóban forgó ingatlan környékén lakók, különösen az ifjúság  közbiztonsággal kapcsolatos gondjának pozitív kezelésére, illetve mely képes garantálni a társadalmi együttélés háborítatlanságát, a közrend (közszemérem) fenntartását. A főkapitány az ajánlást elfogadta, a  környék rendőri ellenőrzésére kapitányságvezetői intézkedés készült. 
	Tekintettel arra, hogy az OBH 7414/1998. számra iktatott beadvány vizsgálata ideje alatt a Budapest, A. utca 1. szám alatti ingatlan környékén lakók nyugalmát zavaró események, illetve a közbiztonságra veszélyt jelentő jogsértő cselekmények - a végrehajtott rendőri intézkedések ellenére - többször visszatértek, indokoltnak tartottam, hogy hivatalból utóvizsgálatot rendeljek el az ügyben. Annak keretében a budapesti főkapitányt arra kértem, hogy ellenőrizze az ajánlásomra adott válaszában megfogalmazott intézkedések végrehajtását.

Érintett alkotmányos jogok
•	A "rendőrség alapvető feladata"-ként deklarált közbiztonság védelme (Alk. 40/A. § /2/).
•	Az ifjúság létbiztonsághoz, neveléshez fűződő joga (Alk. 16. §).
•	A jogállamiság és az abból fakadó jogbiztonság követelménye (Alk. 2. § /1/ bek.). 

A vizsgálat megállapításai
	Az OBH 7414/1998. számú jelentésemben megfogalmazott ajánlásomra adott válaszában a budapesti rendőrfőkapitány arról tájékoztatott, hogy a BRFK II. Kerületi Rendőrkapitányság vezetője kiadta a 8/1999. számú intézkedését. Az intézkedés szerint a rendőrkapitányság közrendvédelmi osztályának vezetője köteles gondoskodni a területrész folyamatos és visszatérő rendőri ellenőrzéséről, a bűnügyi osztály vezetője pedig köteles a körzetből beérkező információkat értékelni és a BRFK Felderítő Főosztályával - a szóban forgó lakóházban folytatott prostitúciós jellegű cselekmények felszámolásában - együttműködni. Ezen kívül a kapitányságvezetője elrendelte az A. u. 1. szám alatti ingatlan előtti útszakaszon a közterületre történő megállást vagy várakozást tiltó közlekedési jelzőtáblák kihelyezésének megszervezetését és a táblák tiltó hatálya betartásának visszatérő ellenőrzését. Végül a körzetben hatékonyan működő polgárőrség vezetőjével megállapodtak abban, hogy a jövőben a polgárőrök közreműködnek az A. u. 1. számú lakóingatlan környékének rendőri ellenőrzésében.
	Ismételt megkeresésemre a főkapitány ellenőrizte a kapitányságvezetői intézkedésben foglaltak megvalósulását. Megállapította, hogy a kerületi kapitányság közrendvédelmi osztályának és bűnügyi osztályának vezetői az intézkedésben meghatározott feladataikat folyamatosan ellátták, illetve ellátják. A helyi önkormányzathoz a közlekedési főelőadó javaslatot tett arra, hogy az A. utca 1. szám előtti közterületen "megállni tilos" és "várakozni tilos" közúti jelző táblákat helyezzenek el. A javaslatot az önkormányzat azonban nem fogadta el, indokolatlannak ítélte meg a táblák kihelyezését. Az intézkedés erre vonatkozó pontja tehát - a kapitányságon kívül álló ok miatt - nem valósult meg.
	A főkapitány összességében úgy foglalt állást, hogy a kapitányságvezetői intézkedés végrehajtásával kapcsolatban rendőri mulasztás nem történt. A hatékony rendőri intézkedéseknek köszönhetően a Budapest, A. utca 1. számú lakóingatlanban 2000. első felére a törvénysértő tevékenység megszűnt. A prostitúciós tevékenység felszámolását követően a közvetlen lakókörnyezetből egyetlen bejelentés sem érkezett a rendőrségre, és a kerületi rendőri szerv a járőrtevékenysége során sem észlelt jogsértő vagy köznyugalmat zavaró cselekményt.
	A főkapitány tájékoztatását elfogadtam. A helyszínen és a lakókkal történt beszélgetés során magunk is meggyőződtünk arról, hogy a Budapest, A. utca 1. szám alatt lévő lakóingatlan környékén megszűntek a korábban tapasztalt jogsértő, a közbiztonságra veszélyes magatartások.
	Megállapítottam, hogy az ügyben eljáró rendőri szervek eljárása a vonatkozó jogszabályoknak megfelelt, és megtették azokat az intézkedéseket, melyek elkerülhetetlenül szükségesek voltak ahhoz, hogy a szóban forgó ingatlan környezetében élőknek a jogállamiság, illetve az abból fakadó jogbiztonság követelménye érvényesüléséhez, továbbá az Alkotmányban a rendőrség alapvető feladataként deklarált közbiztonság védelméhez való, valamint az ifjúságnak a létbiztonsághoz és neveléshez fűződő alkotmányos joga közvetlen veszélye megszűnjön. Ezért vizsgálatom során nem állapítottam meg az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő alkotmányos jogokkal összefüggő visszásságot. A vizsgálatot ajánlás nélkül fejeztem be.

Budapest, 2001. május 28.

Gönczöl Katalin